Den engelske avis, Daily Mail, sendte reporter til Aarhus. Han kom til at føle sig moderne. "Og det er nok det, Danmark handler om," skriver han

Annonce

Forleden konkluderede The Guardian-journalisten, Richard Eiler, efter en reportagetur til Aarhus, at han nok godt kunne blive et bedre menneske - men kun hvis han flyttede til smilets by.

Nu har en anden engelsk avis, Daily Mail, også haft en mand i Aarhus for at underkaste byen, der skal være Europæisk Kulturhovedstad i 2017, et nærmere eftersyn.

Journalisten hedder Freddy Gray, og da han gik rundt i regnbuen på toppen af Aros, følte han sig helt moderne. Åbenbart en ny fornemmelse for briten, der konkluderede, at det - at føle sig moderne - »nok er det, Danmark handler om«.

»Danskere synes bedre tilpasset det moderne liv. De føler sig bedre tilpas med velfærdsstaten, teknologi, liberale værdier og livet efter religionen,« skriver Freddy Gray.

Han noterer, at Aarhus ikke er så stor som København.

»Men som så mange andre nummer to-byer kan Aarhus godt være sjovere end København, og byen har et restaurantliv, der i den grad trives,« skriver Freddy Gray.

Hans kone lægger mærke til - og det må siges af være en overdrivelse, der fremmer forståelsen - at i Aarhus har alle mænd - ung som gammel - perfekte fuldskæg.

»Så vi tænker: Er danskerne mon ansvarlige for den globale dille med hår i ansigtet? Sikkert,« skriver Freddy Gray, der også havde et interessant besøg i Den gamle Bys kvarter fra 1970-erne.

Her så han en automat, hvor man kunne købe pornoblade og en video fra et hippie-kollektiv, der viser et par der tager brusebad sammen.